[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 22.2.2008

COM(2008) 95 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

για την αξιολόγηση της προόδου που έχει αναφέρει η Ιταλία στην Επιτροπή και στο Συμβούλιο όσον αφορά την ανάκτηση της συμπληρωματικής εισφοράς που οφείλουν οι γαλακτοπαραγωγοί για τις περιόδους 1995/96 έως 2001/02 (σύμφωνα με το άρθρο 3 της απόφασης 2003/530/EΚ του Συμβουλίου)

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

για την αξιολόγηση της προόδου που έχει αναφέρει η Ιταλία στην Επιτροπή και στο Συμβούλιο όσον αφορά την ανάκτηση της συμπληρωματικής εισφοράς που οφείλουν οι γαλακτοπαραγωγοί για τις περιόδους 1995/96 έως 2001/02 (σύμφωνα με το άρθρο 3 της απόφασης 2003/530/EΚ του Συμβουλίου)

Η παρούσα έκθεση αξιολόγησης υποβάλλεται από την Επιτροπή σύμφωνα με το άρθρο 3 της απόφασης 2003/530/ΕΚ του Συμβουλίου της 16ης Ιουλίου 2003 για τη συμβατότητα με την κοινή αγορά μιας ενίσχυσης την οποία προτίθεται να χορηγήσει η Ιταλική Δημοκρατία στους παραγωγούς γάλακτος[1].

Βάσει του άρθρου 1 της εν λόγω απόφασης, η ενίσχυση, που συνίσταται στην καταβολή εκ μέρους της ίδιας της Ιταλικής Δημοκρατίας προς την Κοινότητα του ποσού που οφείλουν οι παραγωγοί γάλακτος δυνάμει της πρόσθετης εισφοράς επί του γάλακτος για την περίοδο 1995/96 έως 2001/02 και στην παροχή στους παραγωγούς αυτούς της δυνατότητας να αποπληρώσουν το χρέος τους με αναβολή της πληρωμής χωρίς τόκο στη διάρκεια ορισμένων ετών, θεωρείται κατ’ εξαίρεση συμβατή με την κοινή αγορά, υπό την προϋπόθεση ότι:

- η πλήρης αποπληρωμή γίνεται με ίσες ετήσιες δόσεις και

- η περίοδος αποπληρωμής δεν υπερβαίνει τα 14 έτη, από 1ης Ιανουαρίου 2004.

Βάσει του άρθρου 2 της απόφασης, η χορήγηση της ενίσχυσης γίνεται υπό τον όρο ότι η Ιταλία θα δηλώσει τη συνολική πρόσθετη εισφορά για τις σχετικές περιόδους στο ΕΓΤΠΕ και θα αφαιρέσει το εκκρεμούν χρέος σε τρεις ίσες ετήσιες δόσεις από τη δαπάνη που χρηματοδοτείται από το ΕΓΤΠΕ για τον Νοέμβριο 2003, τον Νοέμβριο 2004 και τον Νοέμβριο 2005, αντίστοιχα.

Η δήλωση της Ιταλίας σχετικά με τη συνολική πρόσθετη εισφορά για τις σχετικές περιόδους υποβλήθηκε δεόντως με συνοδευτική επιστολή της 26ης Αυγούστου 2003.

Οι αφαιρέσεις από το υπόλοιπο εκκρεμούν χρέος πραγματοποιήθηκαν δεόντως από τη δαπάνη που χρηματοδοτείται από το ΕΓΤΠΕ για τον Νοέμβριο 2003, 2004 και 2005.

Σύμφωνα με το άρθρο 3 της απόφασης, οι αρμόδιες ιταλικές αρχές υποβάλλουν στο Συμβούλιο και στην Επιτροπή ετήσια έκθεση προόδου της ανάκτησης του οφειλόμενου από τους παραγωγούς ποσού δυνάμει της πρόσθετης εισφοράς για την περίοδο 1995/96 έως 2001/02.

Οι ιταλικές αρχές υπέβαλαν, στο πλαίσιο της διάταξης αυτής, την τρίτη έκθεσή τους στο Συμβούλιο και στην Επιτροπή σχετικά με την πληρωμή της δόσης για το 2006 με συνοδευτική επιστολή του AGEA της 31ης Οκτωβρίου 2007.

Πληρωμή της εισφοράς με δόσεις

Από το σύνολο των 25.000 παραγωγών που οφείλουν εισφορά για τις επτά περιόδους που καλύπτονται από την απόφαση του Συμβουλίου, αλλά υπέρ των οποίων έχουν εκδοθεί από τα εθνικά δικαστήρια εντολές αναστολής της πληρωμής σε αναμονή των τελικών αποφάσεων, περίπου 15.200 επέλεξαν να πληρώσουν με το σύστημα των δόσεων. Η επιλογή της πληρωμής με το σύστημα των δόσεων προϋποθέτει την απόσυρση κάθε εκκρεμούς επίδικης διαφοράς. Επιπλέον, η μη πληρωμή μιας οποιασδήποτε ετήσιας δόσης έχει ως αποτέλεσμα την αποκλεισμό από το σύστημα των δόσεων και, κατά συνέπεια, εκθέτει τους παραγωγούς στον κίνδυνο κατάσχεσης του συνολικού οφειλόμενου ποσού προσαυξημένου κατά τους τόκους.

Οι 15.200 παραγωγοί που συμμετείχαν όφειλαν περίπου 345 εκατ. ευρώ, πράγμα που αντιπροσωπεύει περίπου το ένα τρίτο του συνολικού πληρωτέου ποσού εισφορών σε επίπεδα παραγωγών. Φαίνεται επομένως ότι ο μεγαλύτερος αριθμός των παραγωγών που είναι υπεύθυνοι για τα μικρότερα επίπεδα ατομικών υπερβάσεων των ορίων παραδόσεων επέλεξαν να συμμετάσχουν στο σύστημα των δόσεων. Εξάλλου, οι παραγωγοί με πιο σημαντικές ατομικές υπερβάσεις του ορίου παραδόσεων (10.000 παραγωγοί, στους οποίους έχουν καταλογιστεί οφειλόμενες εισφορές ύψους περίπου 695 εκατ. ευρώ κατά τις επτά σχετικές περιόδους) επέλεξαν να συνεχιστεί η επίδικη διένεξη ενώπιον των ιταλικών δικαστηρίων.

Η τρίτη δόση έπρεπε να καταβληθεί από 12.426 παραγωγούς πριν από τις 31 Δεκεμβρίου 2006 και ανερχόταν σε 25.110.128 ευρώ. Μία μικρή αύξηση της τρίτης δόσης σε σχέση με τις προβλέψεις των προηγούμενων εκθέσεων οφείλεται στη μεγάλη συμμετοχή στο καθεστώς το 2006 μετά την παράταση των προθεσμιών υποβολής των αιτήσεων υπό τον όρο της άμεσης πληρωμής των τριών πρώτων δόσεων και της εγκατάλειψης όλων των επίδικων διενέξεων. Εξάλλου, η μείωση του αριθμού των παραγωγών που καταβάλλουν την τρίτη δόση σε σχέση με τους 15.200 παραγωγούς οι οποίοι συμμετείχαν αρχικά στο καθεστώς οφείλεται στην απόφαση 2.500 παραγωγών να καταβάλουν τη συνολική οφειλόμενη εισφορά κατά το πρώτο και δεύτερο έτος πληρωμής της δόσης.

Καταγράφηκε έγκαιρη πληρωμή της τρίτης δόσης για το 99,5% του οφειλόμενου ποσού και για το 99,4% των σχετικών παραγωγών.

Είχε καταγραφεί προηγουμένως έγκαιρη πληρωμή της πρώτης και της δεύτερης δόσης κατά το 99,6% και το 97,9% των οφειλόμενων ποσών, αντίστοιχα. Η συνολική εισφορά που έχει εισπραχθεί στο πλαίσιο των τριών πρώτων δόσεων ανέρχεται περίπου σε 78,6 εκατ. ευρώ.

Αν και τα επίπεδα αυτά είναι οπωσδήποτε ενδεικτικά μιας γενικής προθυμίας των συμμετεχόντων παραγωγών να τηρήσουν τις υποχρεώσεις τους, η Επιτροπή θεωρεί ότι η συνέχεια που δόθηκε στις περιπτώσεις στις οποίες δεν καταχωρίστηκε η πληρωμή εντός της χρονικής προθεσμίας είναι βασικός δείκτης του επιπέδου δέσμευσης εκ μέρους των αρχών να εξασφαλίσουν την ορθή τήρηση των όρων του καθεστώτος και, τελικά, την πλήρη είσπραξη της οφειλόμενης εισφοράς.

Ως προς το θέμα αυτό, η Επιτροπή σημειώνει ότι η τρίτη έκθεση δεν αναφέρει τα ποσά που έχουν πράγματι εισπραχθεί μετά από τις διαδικασίες ελέγχου και εκτέλεσης για τα δύο πρώτα έτη πληρωμής των δόσεων όσον αφορά ορισμένους παραγωγούς που δεν κατέβαλαν τη δόση τους. Δεδομένου ότι αποκλείεται η περαιτέρω συμμετοχή των παραγωγών αυτών στο καθεστώς των 14 ετών και ότι η συνολική οφειλόμενη εισφορά για τις εφτά περιόδους που καλύπτονται από την απόφαση του Συμβουλίου καταβάλλεται άμεσα με τους δεδουλευμένους τόκους, η πληροφορία αυτή θεωρείται αναγκαία για τους σκοπούς των ετήσιων ελέγχων.

Οφειλόμενη εισφορά για τις περιόδους 1995/96 έως 2001/02 που δεν έχουν ενταχθεί στο σύστημα πληρωμών με δόσεις και εξακολουθούν να αμφισβητούνται ενώπιον των ιταλικών δικαστηρίων

Έγινε αναφορά στο σχετικά χαμηλό βαθμό χρησιμοποίησης του συστήματος πληρωμών με δόσεις από την άποψη του ποσού των εισφορών που έχει ενταχθεί σ’ αυτό το σύστημα. Αυτό σημαίνει ότι το εμπόδιο για την άμεση είσπραξη, που συνεπάγεται η αναστολή των ενταλμάτων πληρωμής την οποία χορήγησαν τα ιταλικά δικαστήρια σε αναμονή των τελικών δικαστικών αποφάσεων εξακολουθεί να υπάρχει για περίπου 10.000 παραγωγούς στους οποίους έχει καταλογιστεί εισφορά της τάξης των 695 εκατ. ευρώ και οι οποίοι επέλεξαν τη συνέχιση της δικαστικής επίδικης διένεξης. Δεδομένου ότι ένας μικρός αριθμός παραγωγών επέλεξε να ενταχθεί στο καθεστώς το 2006 η κατάσταση δεν άλλαξε σημαντικά.

Στην έκθεση αξιολόγησής της που υπέβαλε στο Συμβούλιο τον Φεβρουάριο 2006, η Επιτροπή εξέφρασε την άποψη ότι οι μελλοντικές ετήσιες εκθέσεις που υποβάλλονται από την Ιταλία να αναφέρονται συγκεκριμένα σε δικαστικές διαφορές σχετικές με τις επτά περιόδους που καλύπτονται από την απόφαση και να παρέχουν λεπτομέρειες που θα επιβεβαιώνουν τις πληρωμές εκ μέρους των παραγωγών για τους οποίους εκδόθηκαν αρνητικές αποφάσεις. Χωρίς τις πληροφορίες αυτές, η Επιτροπή δεν είναι σε θέση να παρακολουθεί σωστά την πρόοδο όσον αφορά την είσπραξη του μέρους της εισφοράς που δεν έχει ενταχθεί στο σύστημα πληρωμών με δόσεις.

Ως απάντηση στο αίτημα αυτό, η έκθεση της Ιταλίας περιλαμβάνει κατάλογο των ποσών της εισφοράς που αμφισβητήθηκαν κατά τις εφτά σχετικές περιόδους, για τα οποία τα ιταλικά δικαστήρια έλαβαν απόφαση ευνοϊκή για τη διοίκηση κατά το 2005 και το 2006, για συνολικό ποσό 1.681.000 ευρώ εκ των οποίων μόνο 231.700 ευρώ φαίνεται ότι έχουν καταχωριστεί κατά την ημερομηνία της έκθεσης. Αναφέρεται ότι κινήθηκαν οι διαδικασίες αναγκαστικής ανάκτησης για το μεγαλύτερο μέρος των ποσών που εξετάστηκαν στις αποφάσεις του 2005.

Η Επιτροπή θεωρεί ότι οι πληροφορίες που διαβιβάστηκαν είναι πολύ περιορισμένες για να της επιτρέψουν να αξιολογήσει εάν σημειώνεται πρόοδος όσον αφορά την ανάκτηση του τμήματος της εισφοράς που δεν καλύπτεται από το καθεστώς πληρωμής με δόσεις και για το οποίο έληξε η αντιδικία. Όσον αφορά τις αποφάσεις του 2005, μπορεί να φανεί περίεργο ότι το μεγαλύτερο μέρος του επιβεβαιωμένου χρέους δεν είχε ακόμη ανακτηθεί τον Οκτώβριο του 2007. Βάσει των ανωτέρω, θα πρέπει να παρασχεθούν περισσότερες λεπτομέρειες σχετικά με τις διαδικασίες αναγκαστικής ανάκτησης ιδίως όσον αφορά τη σημερινή κατάσταση των περιπτώσεων αυτών.

Συμπεράσματα

Η Επιτροπή θεωρεί ότι η πρόοδος που έχουν πετύχει οι ιταλικές αρχές όσον αφορά την ανάκτηση του ποσού που οφείλουν οι παραγωγοί οι οποίοι επέλεξαν να ενταχθούν στο σύστημα πληρωμής με δόσεις της πρόσθετης εισφοράς για τις περιόδους 1995/96 έως 2001/02 αποδεικνύει την ικανοποιητική διαχείριση του συστήματος πληρωμών. Ωστόσο, η Επιτροπή τονίζει ότι εφόσον δεν υπάρχει αναφορά των ποσών που έχουν πράγματι εισπραχθεί από ορισμένους παραγωγούς που συμμετείχαν στο σύστημα και οι οποίοι δεν κατέβαλαν τις δόσεις και συνεπώς αποκλείστηκαν από το σύστημα, η Επιτροπή δεν είναι σε θέση να αξιολογήσει την επιμέλεια των ιταλικών αρχών ούτε την πρόοδο που σημειώθηκε στην είσπραξη της σχετικής εισφοράς.

Όσον αφορά τα ποσά της εισφοράς τα οποία δεν καλύπτονται από το σύστημα πληρωμής με δόσεις και για τα οποία οι δικαστικές αποφάσεις ήταν ευνοϊκές για τη διοίκηση, η Επιτροπή θεωρεί ότι τα στοιχεία που διαβιβάστηκαν είναι πολύ περιορισμένα για να της επιτρέψουν να αξιολογήσει εάν σημειώθηκε βέλτιστη πρόοδος στην ανάκτηση των ποσών. Ως εκ τούτου, ζητείται οι μελλοντικές ετήσιες εκθέσεις να περιλαμβάνουν τα αναγκαία λεπτομερή στοιχεία για τις περιπτώσεις αυτές.

[1] ΕΕ L 184 της 23.7.2003, σ. 15.